It-trade unions appellaw għal Direttiva bbażata fuq l-Artikolu 153(2) tat-TFUE li tipprevedi preżunzjoni konfutabbli ta’ relazzjoni ta’ impjieg b’oneru tal-provi invertit u sett ta’ kriterji biex jiġi vverifikat l-istatus. Huma sostnew li dan l-istrument għandu japplika kemm għal pjattaformi online kif ukoll għal dawk fuq il-post. It-trade unions appoġġaw ukoll l-introduzzjoni ta’ drittijiet ġodda relatati mal-ġestjoni algoritmika fil-qasam tal-impjiegi, u b’mod ġenerali opponew it-tielet status għal persuni li jaħdmu permezz ta’ pjattaformi. Huma enfasizzaw il-ħtieġa għal djalogu soċjali. L-organizzazzjonijiet tal-impjegaturi qablu li hemm kwistjonijiet li jenħtieġ jiġu indirizzati, bħal fir-rigward tal-kondizzjonijiet tax-xogħol, il-klassifikazzjoni ħażina tal-istatus fl-impjieg jew l-aċċess għall-informazzjoni. Madankollu, jenħtieġ li tittieħed azzjoni fil-livell nazzjonali, fuq bażi ta’ każ b’każ u fi ħdan il-qafas tas-sistemi nazzjonali differenti tar-relazzjonijiet soċjali u industrijali. Fir-rigward tal-ġestjoni algoritmika, huma enfasizzaw li l-enfasi għandha tkun fuq l-implimentazzjoni u l-infurzar effiċjenti tal-istrumenti legali eżistenti u futuri. Ma kien hemm l-ebda ftehim fost is-sħab soċjali biex jidħlu f’negozjati biex jikkonkludu ftehim fil-livell tal-Unjoni, kif previst fl-Artikolu 155 tat-TFUE. Barra minn hekk, il-Kummissjoni organizzat għadd sostanzjali ta’ skambji ma’ ħafna partijiet ikkonċernati biex tinforma din l-inizjattiva, inklużi laqgħat dedikati u bilaterali ma’ kumpaniji tal-pjattaformi, ma’ assoċjazzjonijiet tal-ħaddiema tal-pjattaformi, ma’ trade unions, ma’ rappreżentanti tal-Istati Membri, ma’ esperti mill-akkademja u minn organizzazzjonijiet internazzjonali u ma’ rappreżentanti tas-soċjetà ċivili. Fl-20 u fil-21 ta’ Settembru 2021, il-Kummissjoni organizzat żewġ laqgħat apposta mal-operaturi tal-pjattaformi u r-rappreżentanti tal-ħaddiema tal-pjattaformi biex tisma’ l-opinjonijiet tagħhom dwar id-direzzjonijiet possibbli għall-azzjoni tal-UE. Il-Parlament Ewropew appella għal azzjoni tal-UE qawwija biex tindirizza l-klassifikazzjoni ħażina tal-istatus fl-impjieg, u ttejjeb it-trasparenza fl-użu tal-algoritmi, inkluż għar-rappreżentanti tal-ħaddiema. Il-Kunsill tal-Ministri tal-UE, il-Kumitat Ekonomiku u Soċjali Ewropew u l-Kumitat tar-Reġjuni appellaw ukoll għal azzjoni speċifika dwar ix-xogħol fuq il-pjattaformi.

•Ġbir u użu tal-għarfien espert

Il-Kummissjoni kkuntrattat esperti esterni biex jipproduċu diversi studji li jiġbru evidenza rilevanti, li użat biex tappoġġa l-valutazzjoni tal-impatt u tħejji din il-proposta:

–“Study to support the impact assessment of an EU Initiative on improving the working conditions in platform work” (2021) tal-PPMI.

–“Digital Labour Platforms in the EU: Mapping and Business Models” (2021) mis-CEPS.

–“Study to gather evidence on the working conditions of platform workers” (2019) mis-CEPS.

Il-Kummissjoni bbażat ukoll il-valutazzjoni tagħha fuq l-eżamijiet miċ-Ċentru Ewropew ta’ Għarfien Espert fil-qasam tal-liġi tax-xogħol, l-impjiegi u l-politiki tas-suq tax-xogħol (ECE).

–“Thematic Review 2021 on Platform work” (2021) ibbażat fuq l-artikoli tal-pajjiżi għas-27 Stat Membru tal-UE..

–“Case Law on the Classification of Platform Workers: Cross-European Comparative Analysis and Tentative Conclusions” (2021).

–“Jurisprudence of national Courts in Europe on algorithmic management at the workplace” (2021).

Barra minn hekk, il-Kummissjoni bbażat ruħha fuq għarfien espert estern u użat l-istudji u r-rapporti li ġejjin biex tappoġġa l-valutazzjoni tal-impatt:

–Rapporti tal-Eurofound: “Employment and Working Conditions of Selected Types of Platform Work” (2018).

–Rapporti taċ-Ċentru Konġunt tar-Riċerka: “Platform Workers in Europe Evidence from the COLLEEM Survey” (2018), u “New evidence on platform workers in Europe. Results from the second COLLEEM survey” (2020).

–Rapport tal-ILO: “The role of digital labour platforms in transforming the world of work” (2021).

Barra minn hekk, il-valutazzjoni tal-Kummissjoni bbażat ruħha wkoll fuq l-immappjar tagħha tal-politiki fl-Istati Membri, fuq il-letteratura akkademika rilevanti u fuq il-ġurisprudenza tal-QĠUE.

•Valutazzjoni tal-impatt